Ek het per e-pos gepraat met Brenda Hattingh, stigter van die Divorce Recovery Workshop en ’n vrou wat ná ’n huwelik van 21 jaar deur ’n egskeiding moes worstel. Uit Seattle het sy laat weet: “Die emosies verbonde aan ’n egskeiding stem baie ooreen met die stadiums van rou wat ’n persoon ervaar wat iemand aan die dood afstaan. Jy voel fisiek afgemat en emosioneel buite beheer. Jy’t nie ’n eetlus nie, jy raak maklik siek en jou denkprosesse is deurmekaar.
“ ’n Egskeiding bring ’n enor­me verlies en leemte in jou lewe. Jy voel onmenslik eensaam en depressief en dit voel nie asof jy ooit van die terugslag sal herstel nie.”
Soos die dood van ’n geliefde, is ’n egskeiding iets wat slegs met verloop van tyd ligter in jou borskas voel. Maar daar is ’n paar bakens wat jou kan lei op die slingerpaadjie van geleidelike herstel, sê Hattingh. “Gee jouself toestemming om emosies van enige aard te ervaar – dit is normaal en menslik. Probeer om ’n geheelbeeld te vorm van waar jy nou met jouself staan en wees ten alle tye eerlik met jouself.
“Maak vrede met die feit dat jy nie perfek is nie. Gee jouself toestemming om ’n nuwe identiteit en ’n nuwe toekoms te bou.”
Tussen die ouderdomme van nege en 12 jaar is kinders in ’n baie sensitiewe stadium en sukkel hulle gewoonlik om die egskeiding te verwerk, veral seuns.
Onthou, die egskeiding ontneem die hele gesin sy veiligheid en die aanskoue van ’n mislukte huwelik kan kinders pessimisties stem ten opsigte van hul eie toekomstige verhoudings.
Die lewe ná ’n egskeiding is aanvanklik moeilik, maar met die nodige kennis en ondersteuning kan julle almal dit oorleef en stadig maar seker aan ’n nuwe toekoms bou.
"Niemand van ons het 'n diploma of graad in getroud wees nie en boonop taan ons vaardighede om konflik te hanteer. Dit lei tot 'n getroude lewe waarin man en vrou nie meer vir mekaar spesiaal is nie en toenemend kopstamp oor misverstande en wankommunikasie. En die uiteinde is 'n egskeiding - wat soms onnodig is."
"Ons is te gewoond om, wanneer 'n ding breek, 'n nuwe een te gaan koop. Maar die huwelik kan nie in 'n kits vervang word nie. Begrawe tog die stigma van berading en gaan kry hulp!"
Wanneer Du Toit vertel van hoe paartjies al deur terapie nuwe waardering vir mekaar gekry het, raak hy skoon opgewonde. 'n Mens kan sien dit is sy passie om die vuur van die liefde tussen mense wat eens op 'n tyd vir mekaar omgegee het, weer te laat opvlam.
Maak 'n weeklikse afspraak met jou man of vrou. Moenie in dié tyd kla oor die slegte dag wat jy gehad het nie, maar gebruik dit eerder om opnuut met mekaar in aanraking te kom.
Sien die persoon aan jou sy 'n slag in 'n nuwe lig - elke mens het sóveel wonderlike eienskappe. Bly vir jou eggenoot 'n passievolle minnaar/minnares, selfs wanneer daar al kinders in die gesin is.
Moenie gedurig aan jou gewese huweliksmaat dink nie. Makliker gesê as gedaan, maar jy moet op jouself fokus.
Inkopies is nie die oplossing nie. Die kooplus gaan jou dalk 'n kort tyd beter laat voel, maar geld kan dalk in die nabye toekoms 'n bietjie skraps raak wanneer jou huishouding skielik nie meer deur twee inkomstes gedra word nie.
Moenie jou gesondheid afskeep nie. Dit verg baie inspanning en toewyding, juis omdat jy nou futloos en verlore voel. Maar 'n gesonde liggaam kan 'n gebroke siel en 'n seer hart beter dra.
Vermy 'n radikale beroepsverandering. Dalk wil jy nou 'n totale ommekeer in jou lewe hê, maar te veel verandering kan jou skok. 'n Paar bekende dinge (soos jou werk en jou huis) sal jou dalk dié tyd anker.
Moenie speurwerk doen oor jou gewese man of vrou se nuwe lewe of liefde nie. Ons is van nature nuuskierig, maar dit gaan nie jou emosionele situasie verbeter nie. Jy mors daardeur net energie wat jy eintlik aan jou herstel moet wy.